సిక్కు గురువులు
గురునానక్‌ (గురుముఖి: ਗੁਰੂ ਨਾਨਕ) (1469 ఏప్రిల్ 15 - సోమవారం 1539 సెప్టెంబరు 22) సిక్కు మత స్థాపకుడు మరియు సిక్కుల పదిమంది గురువులలో మొదటివాడు. ఆయన తల్వండి అనే గ్రామంలో జన్మించారు. దీనినే రాయ్‌భోయ్‌కి తల్వాండి అని కూడా పిలుస్తారు. ఇప్పుడు నన్కానా సాహిబ్ అని పిలుస్తున్నారు. ఇది ప్రస్తుత పాకిస్థాన్‌లోని లాహోర్‌కు సమీపంలో ఉంది. పురాతన సిక్కు ఆధారాల ప్రకారం 1469లో బైశాఖ మాసం (ఏప్రిల్‌-మే) లో మూడోరోజున తెల్లవారుజామున గురునానక్‌ జన్మించారు. దీనిని 1469 ఏప్రిల్‌ 15, శనివారంగా నమ్ముతారు. ఏదేమైనా సిక్కులు మాత్రం ఈ ఆనందకరమైన కార్యక్రమాన్ని ప్రతీ సంవత్సరం నవంబరు 24న జరుపుకుంటారు.
గురు అర్జున్
సిక్ఖు గురువుల బోధలను నేర్చుకుని, వ్యాప్తిచేస్తూ, సిక్ఖు మతానికి విలువైన కానుకలను సిక్ఖుల ఆదాయం నుంచి ధనం, వస్తువుల రూపంలో అందుకుంటూండే మసంద్ లనే మత ప్రచారకులను గురు అర్జున్ ప్రారంభించారు. సిక్ఖులు గురుద్వారాలు, లాంగర్ (కలసి వండుకునే సామాజిక వంటశాలలు) ల నిర్మాణాలకు సహకరించేందుకు దస్వంద్ లను సిక్ఖులు చెల్లించేవారు. లాంగర్ అనేది గురునానక్ ప్రారంభించినా గురు అర్జున్ లాంగర్లను మతపరమైన కర్తవ్యంగా క్రమబద్ధమైన వ్యవస్థగా ఏర్పరిచారు, అది అప్పటినుంచీ కొనసాగుతూ వస్తోంది.